Document ID: 32014D0131

IZVEDBENI SKLEP KOMISIJE
z dne 10. marca 2014
o finančnem prispevku Unije za nujne ukrepe proti bolezni modrikastega jezika v Nemčiji leta 2007
(notificirano pod dokumentarno številko C(2014) 1444)
(Besedilo v nemškem jeziku je edino verodostojno)
(2014/131/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 3 Odločbe,
ob upoštevanju naslednjega:
(1)
V skladu s členom 84 finančne uredbe in členom 94 Delegirane uredbe Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (2) (v nadaljnjem besedilu: pravila uporabe), institucija ali organi, na katere je ta institucija prenesla pooblastila, pred odobritvijo odhodka iz proračuna Unije sprejmejo sklep o financiranju, ki določa bistvene elemente ukrepa, povezanega z odhodki.
(2)
Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. Unija bi morala finančno prispevati k upravičenim odhodkom držav članic, da bi pomagala izkoreniniti bolezen modrikastega jezika v najkrajšem možnem času. Prva alinea člena 3(6) navedene odločbe določa pravila o deležu, ki se uporablja za stroške držav članic.
(3)
Člen 3 Uredbe Komisije (ES) št. 349/2005 z dne 28. februarja 2005 o določitvi pravil v zvezi s financiranjem Skupnosti nujnih ukrepov in ukrepov za boj proti nekaterim živalskim boleznim iz Odločbe Sveta 90/424/EGS (3) določa pravila o upravičenih odhodkih za finančno podporo Unije.
(4)
Z Odločbo Komisije 2008/444/ES z dne 5. junija 2008 o finančnem prispevku Skupnosti za nujne ukrepe za boj proti bolezni modrikastega jezika v Nemčiji leta 2007 (4) je bil določen finančni prispevek Unije za nujne ukrepe proti bolezni modrikastega jezika v Nemčiji leta 2007. Nemčija je 6. junija 2008 vložila uradni zahtevek za povračilo v skladu s členom 7(1) in (2) Uredbe (ES) št. 349/2005.
(5)
Plačilo navedenega finančnega prispevka Unije se v skladu s členom 7 Uredbe (ES) št. 349/2005 izvede pod pogojem, da so se načrtovani ukrepi dejansko že izvedli in so pristojni organi sporočili vse potrebne informacije v predpisanih rokih.
(6)
Z Odločbo 2008/444/ES je bilo določeno, da bi se moral izplačati prvi obrok v znesku 950 000,00 EUR kot del finančnega prispevka Unije, in z Izvedbenim sklepom Komisije 2011/800/EU z dne 30. novembra 2011 o finančnem prispevku Unije za nujne ukrepe proti bolezni modrikastega jezika v Nemčiji leta 2007 (5) je bilo določeno, da bi se moral izplačati drugi obrok v znesku 1 950 000,00 EUR kot del finančnega prispevka Unije.
(7)
Po preverjanju in nadzoru med pregledom na kraju samem, ki ga je vodila pristojna revizijska služba, in ob upoštevanju predhodnih rezultatov bi bilo zdaj treba določiti tretji obrok finančnega prispevka Unije za upravičene odhodke v zvezi z izkoreninjenjem bolezni modrikastega jezika v Nemčiji leta 2007.
(8)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Nemčiji se izplača tretji obrok v znesku 1 000 000,00 EUR kot del finančnega prispevka Unije.
Člen 2
Ta sklep je sklep o financiranju v smislu člena 84 finančne uredbe in je naslovljen na Zvezno republiko Nemčijo.
V Bruslju, 10. marca 2014

Labels: 2
5
6
18
15